एहि स पैघ दुर्भाग्य कोनो भाषा लेल आओर की भ सकैत अछि जे लेखक, रचना आ पुस्तक भेलाक बावजूद मैथिली क आंचर मे पुरस्कार नहि आउत। कारण चयनकर्ता लापता छथि। इ हाल कोनो छोट मोट पुरस्कार क नहि अछि बल्कि अकादमी पुरस्कारक अछि। जानकारी क अनुसार चयनकर्ता बनबा लेल कोनो हद तक चमचागीरी केनिहार जखन चयनकर्ता बनलाह त बैसार लेल ओ अपन व्यस्त समय मे स किछु क्षण नहि निकालि सकलाह। हद त इ भ गेल जे "नहि हगब आ नहि बाट छोडब" जेकां ओ एहि समिति स अपन नाम तक वापस नहि लेलथि जे कियो आन नहि एहि समिति मे राखल जा सकए। कुल मिला कए भेल इ जे मैथिली मे केकरा इ पुरस्कार देल जाए ताहि पर फैसला त दूर कोनो बैसार तक नहि भेल। एहन मे आशंका प्रबल अछि जे वर्ष 2011 लेल एहि पुरस्कार स मैथिली वंचित भ जाएत। ओना मैथिली लेल इ कोनो नव गप नहि अछि। पहिने सेहो तीन बेर मैथिली कए इ पुरस्कार नहि भेटल अछि, मुदा ओ मामला एहि स अलग छल। एहि स पहिने जखन मैथिली वंचित भेल छल त कारण पुरस्कार जोकर पुस्तक क अभाव कहल गेल छल। जेना 1965 मे साहित्य अकादमी क मान्यता भेटलाक बाद पुरस्कार क पहिल दावा 1966 में बनल छल, मुदा कोनो रचना कए पुरस्कार लायक नहि मानल गेल। 1972 आ 1974 में सेहो कारण समान रहल। मुदा एहि साल जे भेल ओ त इतिहास नहि अछि। अकादमी मैथिलीक चयन लेल दू-दूटा बैसार बजेलक मुदा अकादमी दिस स मनोनीत तीनू निर्णायक बैसार मे शामिल नहि भेलाह। मामला फिलहाल अकादमी क अध्यक्ष क हाथ में अछि। साहित्य अकादमी क कार्यकारिणी समिति हुनका एहि संबंध मे निर्णय लेबाक अधिकार सौंप देलक अछि। नियम अनुसार साहित्य अकादमी पुरस्कार पर निर्णय निर्णायक क बैसार क बिना नहि भ सकैत अछि। मैथिली क दुर्भाग्य अछि जे तीनू तीन एतबा नैतिक रूप स खसल छलाह जे अपन संस्तुति पठा देलथि मुदा बैसार मे शामिल नहि भेलथि। परिणाम भेल जे अन्य भाषा क पुरस्कारक घोषणा त भ गेल मुदा मैथिली अपन एहि तीनटा नालायक संतान पर नोर बहा रहल अछि। साहित्य अकादमीक कहब अछि जे अगर निर्णायक सब कए नहि एबाक छल त ओ पहिने इ प्रस्ताव कए ठुकरा सकैत छलाह जाहि स अकादमी दोसर गोटे कए नामित क सकैत छल आ एकटा समृद्ध भाषा कए पुरस्कार स वंचित हेबाक नौबत नहि अबितए।
 मैथिली भाषा संग भेल एहि प्रकारक मजाक करबाक दोषी क संबंध मे जानकारी तकनीकी रूप स नहि देल जा सकैत अछि। मुदा साहित्य अकादमी, दिल्ली में मैथिली क संयोजक डॉ. विद्यानाथ झा 'विदित' सेहो एहि स काफी व्यथित छथि। डॉ. विदित क पिछला सप्ताह दरभंगा मे पत्रकार सब संग गप मे कहला जे हुनकर कार्यकाल में मैथिली संग भेल एहि स बेसी दुर्भाग्यपूर्ण स्थिति आओर किछु नहि भ सकैत अछि। ओना ओ साहित्य अकादमी क कार्यसमिति स अनुरोध केलथि अछि जे मैथिली कए पुरस्कार स वंचित नहि कैल जाए, मुदा ओ इ साफ नहि केलथि जे चयन समिति क सदस्य चुनबा मे हुनकर केतबा योगदान छल आ अगर छल त एहन लोक कए समिति मे किया लेलथि जेकरा मैथिली लेल एतबो समय नहि अछि। सवाल अछि जे भ सकैत अछि देर सबेर एहि साल मैथिली कए इ पुरस्कार द देल जाए आ मैथिली मे रचना केनिहार कए संतोष भेट जाए, मुदा मैथिली कए अपन बाप क दलान बुझिनिहार एहि प्रकार विद्वान सबहक बहिष्कार कहिया होएत। अकादमी हिनकर नाम जेतबा नुका लैत मुदा कहल जाइत छैक जे चालि आ प्रवृति नहि बदलैत अछि। सब कए पता अछि इ कुकर्मी सब कए छथि। 